哈爾濱東站

原名三棵樹站，係位於中國黑龍江哈爾濱道外區嘅火車站，由哈爾濱鐵路局管轄。而家呢個站係一等站，做客貨兩運以及列車編組。有京哈、哈佳、拉濱、濱北呢啲鐵路交滙。同時呢個火車站亦係中國大陸嘅一類對外開放口岸，叫做，係個鐵路口岸。

史 
1932年12月因爲整拉濱鐵路開始起呢個站，1934年6月完工，當年9月1號正式開站，因爲舊時呢度係荒草塘，得站前面有三樖大樹，所以起名做三棵樹站。啱起成時，站廳面積578 m²，有11條站綫、6條專用綫、信號樓南北各一處、三間扳道房、兩個旅客站臺、一條旅客木天橋。因爲運量增加，1936年擴建成22條站綫、12條專用綫，1937年再將運轉室由木構改成磚構，再加多條站綫。

1934年9月松花江東江橋落成，連通呼海鐵路，亦即濱北綫。1938年連通香坊站、哈爾濱站，亦即三棵樹鐵路。

1950─1970年代有過好多次嘅技術改造，比如1959年按鐵路局設計擴建編組場，當年3月11號興建，但係唔夠，所以作爲七五重點建設項目之一，喺1987年開工，包括拓建站廳五千平方米，增加兩條到發綫、一個站臺、一條旅客天橋，1988年10月搞掂新站廳，1990年全部完工。

1990年10月改名做哈爾濱東站。2002年又再裝修次大廳、站臺，加咗電子屏幕、行包辦理處、售票廳。

2013年9月26號，哈爾濱地鐵1號綫開通，哈爾濱東站同地鐵接駁，所在嘅地鐵站叫哈東站站。到2019年初，呢個地鐵站改名成哈爾濱東站，同鐵路站一樣名。

營運 
啱開站時，呢個站有去舒蘭、拉法、五常、佳木斯嘅旅客列車，每日開出9對列車，日均發送旅客兩千人；連通三棵樹鐵路後，每日開出11對列車，其中有一列重係國際列車，直接開去釜山。1943年因爲太平橋站通車，連通北部綫路，呢個站嘅客流有所下落。不過之後呢個站嘅客流繼續增長，1980年發送旅客141萬人，1990年上升到196萬人。

而貨運方面，滿洲國時貨運量好少，年均貨運量29萬噸，日均裝11車、卸9車。之後亦同客流一齊增長，1990年貨運量258萬噸，日均裝84車、卸246車，所以係哈爾濱緊要嘅物資集散地。

攷

哈爾濱站

類:黑龍江鐵路站